BLÍ útnefndi í dag blakfólk ársins 2019 og er Helena Kristín Gunnarsdóttir blakkona ársins . Helena Kristín Gunnarsdóttir er kantsmassari og leikur með liði KA þar sem hún er einn af burðarstólpum liðsins . Hún lék stóran þátt í því að KA vann alla þrjá titla síðasta tímabils en það var í fyrsta skipti sem KA vinnur þrennuna í kvennaflokki . Helena var fjórði stigahæsti leikmaður deildarinnar og einnig sú fjórða stigahæsta úr uppgjöf . Á yfirstandandi tímabili er lið KA á toppi Mizunodeildar kvenna og er líklegt til afreka . Helena Kristín lék stórt hlutverk með liði Íslands á Smáþjóðaleikunum í Svartfjallalandi þar sem að liðið vann til bronsverðlauna .